NOTĂ INFORMATIVĂ

la proiectul de lege pentru modificarea şi completarea Legii nr. 285-XIV din 18 februarie 1999 cu privire la jocurile de noroc

Proiectul legii pentru modificarea şi completarea Legii *nr. 285-XIV din 18* *februarie 1999 cu privire la jocurile de noroc* are drept scop ajustarea cadrului de reglementare sectorial la rigorile Legii nr. 160 din 22 iulie 2011 privind reglementarea prin autorizare a activităţii de întreprinzător, precum şi îndeplinirea acţiunii din *Foaia de Parcurs privind acţiunile Guvernului în vederea eliminării constrîngerilor critice în calea mediului de afaceri pentru 2013-2014* (pct. 1.1.), aprobată prin Hotărîrea Guvernului nr. 765 din 25 septembrie 2013.

De asemenea, în vederea aplicării corespunzătoare a Legii nr. 235-XVI din 20 iulie 2006 cu privire la principiile de bază de reglementare a activităţii de întreprinzător, art. 4 lit. d*): „reglementarea materială şi procedurală a iniţierii, desfăşurării şi lichidării afacerii prin acte legislative”*, pentru a exclude factorul administrativ în ceea ce ţine de modalitatea fluctuantă şi imprevizibilă la aprobarea *Regulamentelor privind organizarea şi desfăşurarea activităţii în domeniul jocurilor de noroc: exploatarea automatelor de joc cu cîştiguri băneşti; întreţinerea cazinourilor; stabilirea mizelor la competiţiile sportive; organizarea şi desfăşurarea loteriilor conţinutul,* se propune abordarea novativă de a insera în lege tipul de act enunţat ca unul tip, ce urmează a servi drept ghid de necontestat la întocmirea propriilor acte (Regulamente) pentru toate entităţile economice din domeniu.

Astfel, detaliind, evocăm că prevederile art. 6 din Legea nr. 285/1999 dispune obligativitatea *aprobării (*act permisiv*)* de către Ministerul Finanţelor *a regulilor de desfăşurarea a jocurilor de noroc,* or actul permisiv în cauză nu este reflectat în responsabilitatea Ministerului Finanţelor conform Nomenclatorului actelor permisive eliberate de autorităţile emitente persoanelor fizice şi persoanelor juridice pentru practicarea activităţii de întreprinzător, aprobat prin Legea nr. 160/2011.

În prezent, potrivit art.6 alin.(1) şi alin.(2) al Legii nr. 285/1999 *„Jocurile de noroc se desfăşoară potrivit regulilor, aprobate de Ministerul Finanţelor.”* Prin urmare, solicitantul/titularul de licenţă elaborează proiectul Regulamentului privind organizarea şi desfăşurarea activităţii în domeniul jocurilor de noroc, cu anexarea regulilor de desfăşurare a jocurilor de noroc în 6 exemplare (potrivit solicitării (inexistente legal) a Ministerului de Finanţe). Respectiv, Camera de Licenţiere, prin scrisoare de însoţire, remite Ministerului Finanţelor spre aprobare proiectul Regulamentului prezentat, **care în principiu este identic pentru fiecare solicitant/titular.**

În urma efectuării unei analize, pentru perioada anilor 2010-2013, referitor la aprobarea regulamentelor se constată că, în proporţie de 80% din acestea sunt respinse (chiar şi de 3-4 ori) de către Ministerul Finanţelor, iar examinarea repetată durează de ordinul săptămînilor.

În acest caz, solicitantul/titularul de licenţă, urmare corectării pe marginea obiecţiilor şi propunerilor înaintate de Ministerul Finanţelor, prezintă repetat proiectul Regulamentului necesar Camerei de Licenţiere, pentru remiterea acestuia iarăşi Ministerului Finanţelor, ceea ce contravine principiilor funcţionării ghişeului unic.

Evidenţiem că, efectuarea unei singure vizite pentru obţinerea actului permisiv de la o autoritate, se înscrie în cadrul principial impus de prevederile Legii nr.161 din 22 iulie 2011 privind implementarea ghişeului unic în desfăşurarea activităţii de întreprinzător.

Totodată, începînd cu 06 noiembrie 2012, la Camera de Licenţiere funcţionează Serviciul “e-Licenţiere”, care prevede eliberarea licenţelor în regim on-line, creat în conformitate cu pct. 24 al Planului de acţiuni pe anul 2012 pentru implementarea Programului strategic de modernizare tehnologică a guvernării (e-Transformare), aprobat prin Hotărîrea Guvernului nr. 44 din 26 ianuarie 2012. Circa 50% din actele anexate la declaraţia/cererea pentru licenţă se verifică în baza Ghişeului unic, implementat la Cameră în conformitate cu Hotărîrea Guvernului nr. 1068 din 19 septembrie 2008 cu privire la implementarea Ghişeului unic în cadrul Camerei de Licenţiere.

Nu în ultimul rînd, în cadrul domeniului a jocurilor de noroc, identificăm elemente caracteristice conflictului de interese, materializate prin raporturile Ministerului Finanţelor ca fondator la SA ”Loteria Naţională a Moldovei”, în concurenţă cu acţiunile de aprobare a Regulamentelor *privind organizarea şi desfăşurarea activităţii în domeniul jocurilor de noroc: exploatarea automatelor de joc cu cîştiguri băneşti; întreţinerea cazinourilor; stabilirea mizelor la competiţiile sportive; organizarea şi desfăşurarea loteriilor,*  pentru restul mediului de afaceri, cu precădere ne referim aici la loterii.

Astfel, apare evidentă necesitatea elaborării, în conformitate cu prevederile Legii cu privire la jocurile de noroc, a Regulamentului–tip privind organizarea şi desfăşurarea activităţii în domeniul jocurilor de noroc: exploatarea automatelor de joc cu cîştiguri băneşti; întreţinerea cazinourilor; stabilirea mizelor la competiţiile sportive; organizarea şi desfăşurarea loteriilor şi modificării Legii nr. 285/1999, în sensul fluidizării proceselor de business şi aplicării conforme a Legii nr.160/2011 privind reglementarea prin autorizare a activităţii de întreprinzător.

De asemenea, unele modificări ale Legii 285/1999 au scopul de eliminare a prevederilor care niciodată nu au fost efective, sunt ilegale în contextul Legii 160/2011, neavînd intenţia obiective de reglementare a domeniului, ci strict unul lucrativ de clarificare.

În situaţia în care, de către autoritatea emitentă (Ministerul Finanţelor) s-a trecut cu vederea onorarea prevederilor legale enunţate la art.13 al Legii 160/2011 *(în termen de 6 luni de la data publicării prezentei legi, autorităţile emitente: a) vor elabora proiecte de modificare şi de completare a actelor legislative şi normative din domeniul lor de activitate în temeiul prezentei legi),* considerăm pertinent ca Ministerul Economiei, în temeiul art.5 al Legii 451/2001 (politica statului în domeniul reglementării prin licenţiere a activităţii de întreprinzător este promovată de Ministerul Economiei), să iniţieze şi să promoveze proiectul de act legislativ, la care se face referire supra.

Atragem atenţia că, analiza impactului de reglementare la proiectul de lege menţionat, precum şi proiectul propriu-zis au fost examinate şi susţinute unanim de membrii Grupului de lucru de reglementare a activităţii de întreprinzător în cadrul şedinţelor din 18 iunie 2014 (procesul-verbal nr. 16) şi din 25 iunie 2014 (procesul-verbal nr. 17).

**Viceministru Tudor COPACI**